Vakbond sê Prasa se ‘oorlogkamer’ is ondoeltreffendPrasa (Foto verskaf deur Untu) Die Passasierspooragentskap van Suid-Afrika (Prasa) se sogenaamde “oorlogkamer” is ondoeltreffend en het geen impak op treindienste nie, het die United National Transport Union (Untu) Maandag gesê. Fikile Mbalula, minister van vervoer, het verlede maand die sentrum in Germiston bekend gestel en het onderneem dat dit ŉ einde sal beteken vir pendelaars se probleme met treindienste. Volgens die vakbond is daar egter geen verbeterings ŉ maand ná die sentrum op die been gebring is nie. “Nie een van die treindrywers, wat lede is van Untu, het tot dusver ŉ telefoonnommer ontvang vir die ‘oorlogkamer’ waar hulle probleme op hul roetes kan aanmeld nie,” het Steve Harris, sekretaris-generaal van Untu, die meerderheidsvakbond by Prasa, in ŉ verklaring gesê. “[Die treindrywers] sien steeds hoe infrastruktuur deur kriminele geplunder word.” Volgens Harris duur abnormale toestande ook voort met duisende treine wat maandeliks per hand magtiging moet kry. “Treindrywers landswyd, ook diegene wat vir die Transnet-vragspoornetwerk werk, meld daagliks diefstal van oorhoofse kabels aan.” Metrorail se passasierspoordiens is berug vir sy onbetroubare diens wat duisende pendelaars gestrand laat. “Dit, tesame met oorlading, ongelukke, brandstigting en vandalisme, laat die treindienste vererger.” Mbalula het onderneem dat die “oorlogkamer” ŉ ommekeer sal beteken vir treindienste. Hy het gesê dit sal diegene, wat in die sentrum ontplooi is, in staat stel om op ŉ uurlikse basis vinnig besluite te maak oor die inligting wat hulle van bedrywighede op grondvlak ontvang. ŉ Tegniese span van kenners sou ook die sentrum ondersteun, aldus Mbalula. Volgens Harris het treindienste in KwaZulu-Natal egter “van sleg na kritiek verswak”. Hy het gesê werkende treine het die afgelope week van 35 tot 25 verminder. “Volgens treindrywers in Gauteng verswak die situasie ook elke dag. Die harde werklikheid is dat Prasa, met sy sogenaamde oorlogkamers, en die Spoorveiligheidsreguleerder (RSR) bloot probeer voldoen aan die Pretoriase hooggeregshofbevel wat ŉ voorwaardelike veiligheidspermit aan Prasa uitgerek het. Dié bevel, ŉ verlenging van die eerste bevel deur regter Cassim Sardiwalle op 12 Oktober 2018, bied aan Prasa geleentheid tot 31 Oktober 2019 om die 52% vakante poste in KwaZulu-Natal te vul. Prasa moet ook maandeliks ŉ gedetailleerde verslag indien van die nakomings-aksieplan. ŉ Finale nakomingsasseseringskonferensie is geskeduleer voor regter Sardiwalla op 26 Februarie 2020.”